На основу члана 37. Статута Града Ниша, ("Службени лист Града Ниша", број 88/2008, 143/2016 и 18/2019 )

 Скупштина Града Ниша на седници одржаној \_\_\_\_\_\_\_\_\_\_ 2020. године донела је

**Р Е Ш Е Њ Е**

 I **УСВАЈА СЕ** Финансијски извештај о пословању Jaвне предшколске установе „Пчелица“ Ниш за период 1.1-31.12.2019. године број 1543 од 19.2.2020. године, који је усвојио Управни одбор Установе Одлуком број 1881 од 28.2.2020. године.

 II Решење доставити Јавној предшколској установи "Пчелица" Ниш, Служби начелника Градске управе, Секретаријату за образовање и Секретаријату за финансије.

Број:

У Нишу,

**СКУПШТИНА ГРАДА НИША**

Председник

 Бобан Џунић

 **О б р а з л о ж е њ е**

Правни основ за доношење овог решења садржан је у члану 37. тачка 24. Статута Града Ниша.

Управни одбор Jaвне предшколске установе "Пчелица" Ниш je Одлуком број 1881 од 28.2.2020. године усвојио Финансијски извештај о пословању Јавне предшколске установе „Пчелица“ Ниш за период 1.1-31.12.2018. године број 1543 од 19.2.2020. године.

Установа подноси извештај о раду и реализацији програма рада за радну годину, која одговара трајању школске године, а финансијски извештај за буџетску, односно календарску годину. Финансијски извештај је припремљен на принципу готовинске основе.

У Установи се у складу са Законом о основама система образовања и васпитања (,,Службени гласник РС“, број 88/2017, 27/2018-други закони, 10/2019 и 6/2020) и Законом о предшколском васпитању и образовању (,,Службени гласник РС“, број 18/2010, 101/2017, 113/2017-др. Закон и 10/2019) обавља делатност – васпитање и образовање деце предшколског узраста, организовања дневног боравка деце и исхране, неге, превентивне здравствене и социјалне заштите. У Установи се обављају и друге делатности у складу са Статутом Установе.

Установа је у 2019. години основну делатност обављала у 26 обданишта. Целодневним боравком је било обухваћено просечно 5636 деце, са просечном долазношћу деце од 54,30%. Припремним предшколским програмом било је обухваћено 1068 деце у објектима Установе и 475-оро деце која су припремни предшколски програм похађала у објектима школа и другим прилагођеним просторима. Пет болничких група обухватилo je 75-оро деце.

Установа је обављала и комерцијалне делатности као што су: припрема бесплатних ужина, оброка за децу у приватним вртићима и продуженом боравку у основним школама, као и припремање и продаја смрзнутог пецива, продаја пецива и кондиторске робе на продајним пунктовима при основним и средњим школама, припремање и продаја посластичарских производа, кора за питу и осталих производа по наруџби корисника.

Припремом оброка за децу у продуженом боравку у 22 основне школе обухваћено је 1.270 деце, а бесплатне ужине су испоручиване за 2830 деце.

Јавна предшколска установа „Пчелица“ је у 2019. години остварила укупне приходе и примања у износу од 970.733.048,77 динара. Структуру укупних прихода и примања чине приходи из буџета, други приходи и примања од нефинансијске имовине.

Највеће учешће у приходима имају приходи из буџета у износу од 849.418.197,29 динара или 91,40% укупних прихода.

Други приходи су приходи од ужина и продуженог боравка, приходи од продаје карата за манифестације „Златна пчелица“ и „Маскенбал“, приходи од ужина и боравка у основним школама,приходи текућих добровољних трансфера- донација и ванредних прихода у износу од 79.927.534,85 динара или 8,60%укупних прихода.

Примања од нефинансијске имовине, који обухватају приходе од продаје трећим лицима- комерцијала и приходе од продаје у продајним објектима-кантинама износе 41.387.316,63 динара.

У реализацији својих програмских активности у 2019. години, Предшколска установа „Пчелица“ је остварила укупне расходе и издатке у износу од 902.922.527,49 динара. Структуру расхода и издатака чине расходи за запослене, расходи коришћења роба и услуга, остали расходи и издаци за нефинансијску имовину.

Највеће учешће у укупним расходима имају расходи за запослене у износу од 723.631.239,28 динара или 80,14% укупних расхода.

Расход за животне намирнице износи 49.864.931,94 или 5,52% у односу на укупне трошкове.

Расходи коришћења роба и услуга износе 169.535.722,19 динара или 18,78% укупних расхода.

Остали расходи износе 9.755.566,02 или 1,08% укупних расхода.

Издаци за нефинансијску имовину износе 63.394.992,80 динара.

Финансијски извештај о пословању Установе садржи и табеларни приказ реализације финансијског плана за 2019. годину из буџета Града Ниша.

Предшколска установа „Пчелица“ је 2019. годину завршила суфицитом у износу од 4.415.528,48 динара.

 Имајући у виду да је Финансијски извештај о пословању Предшколске установе "Пчелица" Ниш за 2019. годину за период од 1.1. до 31.12.2019. године сачињен у складу са законом и прописима Града, предлаже се да Скупштина Града Ниша донесе решење као у диспозитиву.

 ГРАДСКА УПРАВА ГРАДА НИША

 СЕКРЕТАР СЕКРЕТАРИЈАТА ЗА ОБРАЗОВАЊЕ

 Снежана Гроздановић